એક જ શિલામાંથી કંડારેલા આ સ્તંભના શિલ્પમાં કોતરેલી એકસો એકવીસ આકૃતિઓમાં ગુસ્તાવ એક અલગ જ વિષયને સ્પર્શ્યા છે. અહીં કંડારી છે, માણસના મનની આત્મા અને પરમાત્માને પામવાની ઝંખના; કોઈ અગમ્ય અગોચર તત્વને ઓળખવાની મનીષા ! એકબીજાનું ઘનિષ્ટ અવલંબન લઈને મોક્ષ તરફ પ્રયાણ કરતા માનવ સમુદાયને આલેખતાં કલાકારે દર્શાવ્યું છે કે, સ્વર્ગ તરફનો માર્ગ માત્ર માનવજીવનની વ્યથા અને મનુષ્યે સહી લીધેલાં દુ:ખોમાંથી જ પસાર નથી થતો, એ એક આશાભરી આનંદયાત્રા પણ છે !